钦定古今图书集成/明伦汇编/氏族典/第269卷 > 王光祖
## 钦定古今图书集成/明伦汇编/氏族典/第269卷 > 王光祖

按《宋史王光祖传》：“光祖，字君俞，开封人。父珪，为泾原
勇将，战死好水川。录光祖为供奉官、阁门祗候，熙宁
中，同提点河北刑狱，进副使。界河巡检。赵用扰北边，
契丹以兵数万压境，造浮桥如欲渡者，光祖在舟中，
对其众尽撤户牖。已而契丹欲相与言，光祖即命子
襄往，随机折塞之。其将萧禧挥兵去，且邀襄食，付所
戴青罗泥金笠以为信”，即上之。除真定钤辖，徙梓、夔。
渝獠叛，诏熊本安抚，而命杨万、贾昌言、王宣与光祖
同致讨，皆受本节度。本疑光祖不为用，分三道进师，
使光祖将后军，出黄沙坎。比发，日已暮，士以杖索涂，
相挽而前，夜半，抵绝顶。质明，獠望见，大骇，一鼓而溃。
万等困于松谿，又亟往援，与俱还。本愧谢，上其功第
一。吐蕃围茂州，光祖领兵三千抵石鼓，择锐兵分袭
吐蕃背，出其不意，皆惊遁。积功至四方馆使、知泸州。
历泾原、河东、定州路副总管，卒。